Типикон/Глава 10-16


Глава 10. О еже како чтутся евангелиа, и того толкования. 

Подобает ведати, яко во святую и великую неделю пасхи начинается еже от Иоанна евангелие, и чтется до пентикостиа. Толкования же того евангелиа златоустова чтутся на утренях, в тыя дни. От недели же пентикостиа, до месяца септемвриа, чтется еже от матфеа евангелие, тогоже толкованиа златоустаго чтутся на утренях. От новаго же лета, сиречь, от недели яже по воздвижении, до недели сырныя, чтется еже от луки святаго евангелие. На утренях же чтется толкование феофилактово, метафраст логофетов, и толкования посланий святаго апостола павла, яже от златоуста. Такожде и маргарит златоустов. От первыя же недели четыредесятницы: В субботах, и неделях, чтется еже от марка евангелие. На утренях же шестодневник златоустов. В прочия же дни 40-цы, на всякую утреню прочитаются четыре чтения, два во святом ефреме, и в лавсаице два. Лествицу же чтем на часех. На трапезе же чтутся чрез все лето жития святых, и патерики.

[Смотри] Ведомо же буди: яко в неделях святаго и великаго поста, и в навечериях господских праздников, рекше, Христова рождества и богоявления: Великаго василиа литургиа поется: такожде и в память его. Преждеосвященная же литургиа поется точию во святей 40-це, в среды, и пятки. в прочия же дни лета всего совершается литургиа златоустаго.

Глава 11. О канонех всея седмицы, 

Господа како поются канони октоиха с минеею.

В понедельник на Утрени: Канон покаянен поем со ирмосом на 6: И безплотных на 4: И минеи святаго на 4. Аще ли поется святаго на 6, оставляются во октоихе оба мученична. И поем святаго на 6. Аще ли поется святаго полиелей: тогда не поется октоих: Но поем канон Богородице, или аще предпразднство, или попразднство со ирмосом на 6: ирмос по дважды, тропари на 4: И святаго на 8. Сице убо во всю седмицу поем полиелейнаго святаго канон на 8, якоже в понедельник сей явлено есть. Аще прилучатся два святых, оставляется канон безплотных: И поем канон покаянен, со ирмосом на 6: И святых по 4 стиха.

Во вторник на Утрени: Канон покаянен со ирмосом на 6: и предтечи на 4: и минеи святаго на 4. Аще ли поется святый на 6, оставляются во октоихе оба мученична: и поем святаго на 6. Полиелей же по предписанному. Такожде бывает, аще и два святых, каноны им по четыре стиха.

В среду на Утрени: Канон креста, со ирмосом на 6, и Богородицы на 4: и святаго на 4. Аще ли поется святый на 6, оставляются оба мученична во октоихе, и поется крестный канон со ирмосом на 4, и Богородицы на 4: и святаго на 6. Такожде бывает, аще будет и два святых во един день.

В четверток на Утрени: Поем канон святых апостолов, со ирмосом на 6: и святаго николаа на 4: и минеи святаго на 4. Аще ли поется святый на 6: Поем канон апостолов, со ирмосом, и с богородичным, на 5: и святаго николаа, с богородичны на 3: и минеи на 6. Аще будут два святых, и поем канон апостолов, со ирмосом на 6, и святым на 8.

В пяток поем, якоже и в среду явлено есть неизменно.

В субботу же, всегда предваряет в минеи святых: и поем святаго минеи, со ирмосом на 6. Таже храма святаго, на 4, и во октоихе мученичен канон на 4. Аще ли два святых: в минеи поем единому канон со ирмосом на 6: и другому на 4: и мученичен канон октоиха на 4: Храма же канон оставляется. Аще ли храм христов, или Богородицы: и поем прежде храма канон, со ирмосом на 6. ирмос по дважды, тропари на 4: и святаго на 4: и октоиха мученичен канон на 4. Аще ли святый на 6: И поем храма со ирмосом на 4: и святаго на 6: и октоиха на 4.

[Смотри] Ведомо же буди и сие: В куюлибо субботу славословие прилучится: на Утрени канон храма, аще есть христов или Богородицы, со ирмосом на 6: ирмос по дважды, тропари на 4: и святаго на 8. Аще же храм святаго или святыя: поем канон Богородицы прешедшия недели утренний, со ирмосом на 6: и святаго на 8: Храма же канон оставляется. По 9-й песни светилен святаго дважды. Слава, и ныне, богородичен.

Глава 12. О службе субботней о вечерни, о утрени и о литургии егда поем Бог господь: 

В пяток вечера, по обычной стихологии, на Господи воззвах, поем стихиры подобны, святаго минеи, на 6, Слава, самогласен святаго, аще имать: аще ли ни, Слава, и ныне, богородичен 1-й настоящаго гласа. На стиховне стихиры во октоихе мученичны три, гласа. Слава, святаго, аще имать: аще ли ни, Слава, и ныне, богородичен. Таже: Ныне отпущаеши: и трисвятое. по Отче наш, тропарь святаго. Слава, и ныне, богородичен, настоящаго гласа. ектении, и отпуст.

[Смотри] [Подобает ведати, яко аще не прилучится апостола коего память, или от святых великих, или святаго, не имуща тропаря, Бог Господь не поем: но аллилуиа, на глас 2.]

На Утрени по шестопсалмии поем Бог господь: на глас тропаря святаго, и тропарь его дважды. Слава, и ныне, богородичен 1-й по гласу тропаря святаго. Таже стихологисуем кафисму 17: Рече Господь господеви моему: по обычаю. И по стихологии ектениа. И седальны во октоихе мученична два, 1-й и вторый. Слава, и ныне, богородичен 1-й настоящаго гласа: и чтение. Посем стихологисуем непорочны: в нихже кадит священник. По непорочных седальны мученичны два, 3-й, 4-й, и покоин. Слава, и ныне, богородичен. И паки чтение: и псалом 50: Помилуй мя Боже: И поем каноны 3: святаго минеи, со ирмосом на 6: ирмос по дважды, тропари на 4. Сей бо предваряет всегда в субботу: и по нем храма святаго, на 4. Таже во октоихе мученичен на 4: покоин бо канон поется в пяток, на повечерии. К каноном же глаголем песни: Поем господеви: По 3-й песни седален минеи святаго: Слава, и ныне, богородичен. По 6-й песни кондак и икос святаго, аще имать. И чтем пролог. По 9-й песни светилен прежде святаго, аще имать. Таже, Слава, октоиха: И ныне, богородичен. Аще же ни: Светилен октоиха: Иже мертвыми и живыми: Слава, и ныне: Мы о тебе хвалимся: На хвалитех стихиры не поем октоиха, но поем их на стиховне. [Смотри] Аще ли несть святаго стихир на хвалитех, и мы глаголем: Тебе слава подобает: [Смотри] Аще ли поем святаго на хвалитех стихиры, тогда: Тебе слава подобает, не глаголем: но по стихирах глаголем: Слава тебе показавшему нам свет. Слава в вышних богу: и посем ектениа: Исполним утреннюю: Таже на стиховне стихиры поем октоиха, хвалитныя, мученичны три, 1-й, 2-й, 3-й, с припевы обычными: Исполнихомся заутра: 2, И буди светлость: един же оставляем, 4-й покоин, от дамаскиновых. Слава, святаго самогласен, аще имать. Аще ли ни, Слава, и ныне, богородичен их. Стиховна же субботная оставляется: точию на тех утренях поется в субботы поста, в субботу 2-ю, 3-ю и 4-ю, или аще случится аллилуиа: И поется стиховна, со упокойными их припевы. Таже, благо есть исповедатися господеви: И трисвятое: По Отче наш, тропарь святаго: Слава, и ныне, богородичен утрени, во глас тропаря святаго: и ектении. И час 1-й, и отпуст, и многолетно. По скончании же сего обычная литиа в притворе, яко предписася.

На Литургии блаженна октоиха, на 6: аще ли имать святый на Литургии песнь, и святаго песнь 3- я, на 4: и октоиха гласа, на 4. По входе глаголем тропари сице: Прежде тропарь храма, аще христов храм, и Богородицы: Таже тропарь дне: Апостоли, мученцы и пророцы: И потом тропарь святаго рядоваго, и кондак его. Аще ли будет другий святый, имеяй тропарь и кондак, глаголи его. Аще же несть в субботу тропаря или кондака ни единому святому, и мы глаголем после дневнаго тропаря, за упокой: Помяни Господи яко благ: Аще ли где храм святаго, или святыя, и тем храмом в субботу тропарей не глаголем: занеже вси святии именовани суть в дневном тропаре. Слава, кондак: Со святыми упокой: И ныне, яко начатки.

[Смотри] о томже: Аще ли храм святаго, или святыя, и тропари по входе глаголем сице: Прежде дне, Апостоли, мученцы и пророцы: Потом тропарь и кондак святаго на ряду. Аще ли несть: Помяни Господи, яко благ: Слава, Со святыми упокой: И ныне, яко начатки: Аще где и в христове храме и Богородицы, кроме предпразднства, и попразднства: покрываем темже дневным кондаком. И ныне, яко начатки: а не храмовым кондаком. В субботу бо храмовыя кондаки, христовы и Богородицы, оставляются: точию аще прилучится великий святый, тогда, И ныне, кондак храма Христова, или храма Богородицы. А идеже несть храма Христова и Богородицы, глаголем: Предстательство христиан: Прокимен, апостол, аллилуиа, евангелие и причастен, прежде святаго, таже дне: предваряет бо всегда рядоваго апостола и евангелиа, кроме господских праздников сия служба поется в субботах всегда, егда прилучится быти, Бог господь: Аще же прилучится в субботу владычний праздник, поется служба непременно вся праздника.

Глава 13. Подобает ведати, аще прилучится в субботу пети аллилуиа. 

В пяток вечера, стихословим кафисму 18. Таже на Господи воззвах, стихиры минеи святаго, 3. И октоиха мученичны три, 2-й, 3-й, 4-й, а первый оставляется. Слава, и ныне, богородичен воскресн, настоящаго гласа. Таже, Свете тихий: Посем прокимен. Таже, Сподоби Господи в вечер сей: На стиховне мученичен 1: и мертвена два кир Иоанна дамаскина. Слава, и ныне, богородичен. Таже, Ныне отпущаеши: и трисвятое, по Отче наш: тропарь, глас 2: Апостоли, мученцы и пророцы. Слава, Помяни Господи, яко благ, души раб твоих: И ныне, богородичен: мати святая: ектениа, и отпуст. И обычная литиа за упокой в притворе.

На Утрени по обычном начале, и по шестопсалмии: Вместо Бог господь, поем Аллилуиа, на глас 2, глаголем по трижды. Таже, стих 1: блажени яже избрал, и приял еси Господи. Стих 2: Память их в род и род. Стих 3: Души их во благих водворятся. Тропарь, глас 2: Апостоли, мученцы и пророцы: дважды. Слава, Помяни Господи яко благ: И ныне, богородичен: мати святая: Таже, кафисма 17. ектениа обычная, по нейже глаголем два седальны октоиха, мученичны три, 2-й и 3-й: первый оставляется. Таже глаголем стих: Дивен Бог во святых своих: И глаголем мученичен 4-й: а богородичен 1-й оставляется. Таже стих: блажени яже избрал: И глаголем седален покоин, гласа: Слава и ныне, богородичен вторый. И чтение. По немже ничтоже глаголя, поем непорочны, с припевы: благословен еси Господи: на глас 2. Разделяем же ю на двое. На среди по 1-й статии не глаголем, Слава, и ныне, но поем по конце: яко аще бы не закон твой: трижды. И глаголет священник ектению о усопших: Паки и паки: Лик, Господи помилуй, единожды. еще молимся о упокоении душ усопших рабов Божиих , имярек: Лик, Господи помилуй, единожды. яко да Господь Бог учинит души их: Лик, Господи помилуй, единожды. милости божия, царства небеснаго: Лик, Подай Господи. Диакон, господу помолимся. священник, Боже духов, и всякия плоти: Мы же глаголем, Господи помилуй, 40. Возглас, яко ты еси воскресение: Лик, Аминь. Таже поем другую статию: Твой есмь аз: Припев, спасе спаси мя. На конец: Жива будет душа моя: трижды. Таже, благословен еси Господи: И посем тропари за упокой: святых лик обрете источник: и прочия. И по них ектению глаголет священник преждереченную за упокой: и поминает усопших. Мы же глаголем, Господи помилуй, 40. дондеже скончает священник молитву: Боже духов: и по возгласе седален, глас 5: Покой спасе наш с праведными рабы твоя: Слава, и ныне, богородичен: от девы возсиявый миру: И чтение. псалом 50, Помилуй мя Боже: Таже канон прежде минеи, со ирмосом на 6: и храма на 4: и октоиха на 4, первый. По 3 песни ектениа обычная: кондак, и седален минеи: И чтение. По 6-й песни ектениа за упокой: кондак, глас 8: Со святыми упокой: И икос, и пролог. По 9 песни светилен октоиха. На хвалитех стихиры мученичны, 4: Слава, покоин: И ныне, богородичен. На стиховне стихиры подобны, покойны кир феофана. Слава, и ныне, богородичен. Таже, Благо есть: и трисвятое. По Отче наш, тропарь, глас 2: Апостоли, мученцы и пророцы: Слава, Помяни Господи: И ныне, богородичен: мати святая: И ектениа. Таже, священник: Сый благословен Христос Бог наш: И мы, утверди Боже: и час 1-й, и отпуст. На часех тропари: Апостоли, мученцы и пророцы: Слава, Помяни Господи яко благ: И ныне, богородичен часов. И по Отче наш: кондак, Со святыми упокой: И отпуст.

На Литургии блаженна октоиха, на 6. По входе, тропарь: Апостоли, мученцы и пророцы: и Помяни Господи, яко благ: Слава, кондак, Со святыми упокой: И ныне богородичен: Тебе и стену и пристанище: Прокимен, глас 8. Веселитеся о господе: Стих, блажени ихже оставишася беззакония: За упокой, прокимен: Души их во благих водворятся. Апостол субботы ряд: И другий за упокой. Аллилуиа, глас 8: Воззваша праведнии. Стих: блажени яже избрал, и приял еси Господи. евангелие субботы ряд: И другое за упокой. Причастен: Радуйтеся праведнии о господе: Другий за упокой: блажени яже избрал и приял еси Господи, и память их в род и род.

Глава 14. Подобает ведати, о еже како бывати о усопших воследованию. 

В пяток вечера, по отпущении вечерни, облекшуся священнику в фелонь, диакону же в стихарь, и приемшу кадильницу и фимиам, исходит в притвор, предыдущу ему параекклисиарху со свещником, последуем же по них и мы. И егда приити ему в притвор, предуготовлене же бывшей кутии, диакон глаголет: благослови владыко. священник же, благословен Бог наш: кадя над кутиею крестообразно. Мы же глаголем псалом 90: Живый в помощи: [Во ино же время кроме вечерни, или утрени, бывает начало по обычаю, глаголем: Трисвятое, и по Отче наш: иерей возглас: яко твое есть царство: Таже, Господи помилуй, 12: Слава, и ныне: Приидите поклонимся, трижды: и псалом 90.] И по конце его: Слава, и ныне, Аллилуиа трижды. и бывает ектениа покойна: Миром господу помолимся. иерей возглас: яко ты еси воскресение, и живот: Таже, Аллилуиа, трижды, на глас 8. Глаголем же стихи сия, 11: блажени яже избрал, и приял еси Господи. 2, Память их в род и род. 3, души их во благих водворятся. Таже тропарь, глас 8: Глубиною мудрости человеколюбно: дважды. Слава, и ныне, богородичен: Тебе и стену и пристанище имамы: Посем кафисма, блажени непорочнии, поем на глас 2. Припев: Помяни Господи души раб твоих. Другий же лик вторый стих. И по ряду прочия стихи, оба лика. Разделяем же на две статии. По первой же статии не глаголем, Слава, и ныне: но абие сей стих: яко аще бы не закон твой поучение мое был: трижды. Таже иерей или диакон глаголет ектению: Паки и паки миром господу помолимся. Лик, Господи помилуй. И прочая. иерей же молитву втай глаголет: Боже духов, и всякия плоти: Лик: Господи помилуй, 40, тихогласно. Таже начинает вторый лик: Твой есмь аз: Припев, упокой Господи души раб твоих: И по ряду оба лика: И прочия стихи. На конце же глаголем стих: Жива будет душа моя: до конца, трижды. Таже тропари за упокой, поем на глас 5. Припев: благословен еси Господи: святых лик обрете источник жизни, и дверь райскую: и прочая. Посем Аллилуиа, трижды. Таже, ектениа. [Смотри] И поминает священник усопших по ряду. Аще ли же не поем непорочных: по Аллилуии, глаголем тропарь: Глубиною мудрости: и богородичен его. И абие, благословен еси Господи: Посем тропарь, святых лик обрете: И прочая. Таже поминает священник усопших, якоже прежде указася: И глаголем седален покоин, глас 5: Покой спасе наш с праведными рабы твоя: Слава и ныне, богородичен: от девы возсиявый миру Христе Боже: Таже, псалом 50. Канон октоиха усопших, по гласу, на 4. По 3 песни ирмос и ектениа: И поминает прежде усопших по ряду, якоже предречеся, посреди непорочных. Возглас, яко ты еси воскресение и живот: Таже седален, глас 6: Воистинну суета всяческая: Слава и ныне, богородичен: Всесвятая Богородице: По 6 песни ирмос, и ектениа. И поминаются усопшии, якоже прежде указася. Возглас: яко ты еси воскресение и живот: Таже кондак, глас 8: Со святыми упокой: и икос, Сам един еси безсмертный: По 9 песни глаголет иерей: богородицу и матерь света: Людие, Дуси и души праведных восхвалят тя Господи: И поем ирмос 9-я песни. Таже, трисвятое: и по Отче наш, глаголем тропари сия, глас 4: Со духи праведных скончавшихся: и прочая. Таже иерей или диакон глаголет ектению: Помилуй нас Боже: и прочая. иерей, Боже духов: И поминает яже от века умершия отцы и братию нашу, зде лежащия, и повсюду православныя христианы. Таже возглас: яко ты еси воскресение и живот: Глаголет иерей, или диакон: Премудрость. Мы же, честнейшую херувим: иерей: Слава тебе Христе Боже: Мы же, Слава, и ныне: Господи помилуй, трижды. благослови. иерей, отпуст: воскресый из мертвых Христос истинный Бог наш: и прочая. И по отпусте глашает диакон сице: Во блаженном успении вечный покой подаждь Господи, успшим рабом твоим, имярек: и сотвори им вечную память. Певцы же поют: Вечная память, трижды. А идеже несть диакона, поют певцы: Рабом божиим имярек, успшим вечная память.

Глава 15. О святем имущем полиелей, аще случится в субботу. 

В пяток вечера, поем блажен муж, 1-й антифон. На Господи воззвах, стихиры святаго, на 6: Слава, самогласен святаго, И ныне, богородичен 1-й настоящаго гласа.

[Смотри] Аще ли имать святый великий бдение, и восхощет настоятель

На Велицей Вечерни, по предначинательном псалме, поем блажен муж, 1 антифон. На Господи воззвах, стихиры святаго, на 8: Слава, святаго: И ныне, богородичен 1-й, настоящаго гласа. Аще предпразднство: или попразднство, на Господи воззвах, стихиры праздника, 3: и святаго, 5. Слава, святаго: И ныне, богородичен настоящаго гласа. Вход. Прокимен дне: И чтения святаго, 3. На литии стихира храма, и святаго: Слава, святаго: И ныне богородичен, по гласу святаго, или праздника. На стиховне стихиры святаго: Слава, святаго: И ныне, богородичен, во глас святаго, или праздника. На благословении хлебов тропарь святаго, дважды: и Богородице Дево, единожды. Буди имя господне: трижды, с пением, псалом, 33: благословлю Господа на всякое время: до Не лишатся всякаго блага. И чтем от жития святаго.

На Утрени, на Бог господь, тропарь святаго, дважды: Слава, и ныне, богородичен 1-й, настоящаго гласа. Аще ли предпразднство, или попразднство: Тропарь праздника, дважды: Слава, святаго: И ныне, праздника. Таже, кафисма 17: ектениа, и седален святаго, дважды: Слава, и ныне, богородичен. И чтение. И посем кафисма 17, непорочны. На нейже иерей не кадит, но на полиелеи кадит. Таже седален святаго, дважды: Слава, и ныне, богородичен. И чтение. Посем полиелей святаго: и седален, дважды: Слава, и ныне, богородичен. И чтение. Степенна 4-го гласа, антифон 1. Прокимен святаго: и Всякое дыхание: евангелие, и псалом 50. По 50-м псалме, стихира святаго. Таже, спаси Боже люди твоя: Посем иерей, милостию и щедротами: Лик, Аминь. И поем канон Богородицы, со ирмосом на 6: ирмос по дважды: тропари на 4. Аще ли храм христов, или Богородицы, или аще предпразднство, или попразднство, поем подобне канон со ирмосом на 6: И святаго на 8: Катавасиа, по уставу. По 3 песни кондак предпразднства, или праздника. Таже седален святаго, дважды: Слава, и ныне, богородичен, или праздника. По 6-й песни кондак святаго, и икос: И чтем пролог. По 9-й песни светилен святаго, дважды: Слава, и ныне, богородичен, или праздника. На хвалитех стихиры святаго, на 4: Аще ли в попразднство: На хвалитех 6: праздника три, яже суть на стиховне того дне, и святаго 3: Слава, святаго самогласен: И ныне, богородичен, по гласу святаго, или праздника. И славословие великое. Таже тропарь святаго: Слава, и ныне, богородичен воскресн, гласа настоящаго, или праздника. ектении, и отпуст, и час 1-й. На 1-м часе, тропарь святаго. Аще ли предпразднство, или попразднство, тропарь праздника: Слава, святаго: И ныне, богородичен часов. По Отче наш, кондак святаго. Аще ли предпразднство, или попразднство, кондак праздника и святаго, глаголем пременяюще: И совершенный отпуст.

На Литургии блажена святаго, песнь 3-я, и 6-я. Аще ли попразднство, песнь праздника, рядовая, и святаго песнь 6. По входе тропарь храма Христова и Богородицы: Таже, святаго настоящаго, Слава, кондак его: И ныне, храма Богородицы. А идеже несть храма Богородицы, И ныне, Предстательство христиан: А в предпразднства, или попразднства коего праздника: И ныне, кондак глаголем предпразднства, или праздника. Аще ли предпразднства, или попразднства господскаго праздника, а храм христов, и тропаря и кондака храма не глаголем, но предпразднства или праздника тропарь и кондак: Богородицы же храма в предпразднства и попразднства господских праздников, не глаголется. Прокимен святаго: апостол, аллилуиа, евангелие, и причастен святаго, емуже бдение. Аще же полиелей, присовокупляем и дне, прокимен, апостол, евангелие, и причастен.

Глава 16. О светильнах на Утрени. 

По 9-й песни, после достойна, како глаголются в седмице, кроме недели.

Светилен октоиха, Слава, и ныне, богородичен его. Аще ли будет в минеи светилен святаго, рцы его на Славу, после дневнаго светильна: И ныне, богородичен его. Аще ли будет в минеи два святых, и светильна два: И глаголем первый октоиха, таже святаго: Слава, другаго святаго. И ныне, богородичен его. Аще ли среда, и пяток. И ныне, крестобогородичен октоиха. В субботу же аще имать рядовый святый, по 9-й песни светилен глаголем святаго прежде минеи: Таже, Слава, октоиха: И ныне, богородичен его. Сице глаголются светильны, егда октоих с минеею поется.

Типикон